
הכנסת התשע-עשרה
נוסח לא מתוקן

מושב ראשון
<פרוטוקול מס' 54>
מישיבת ועדת העבודה, הרווחה והבריאות
יום שני, ח' באב התשע"ג (15 ביולי 2013), שעה 09:15
<סדר היום:>
<הסכם בדבר גמלת ניידות (תיקון מס' 23) התשע"ג–2013>
נכחו:

<חברי הוועדה:> 
חיים כץ – היו"ר
אילן גילאון

שולי מועלם-רפאלי

יעקב מרגי

עדי קול

מרב מיכאלי

אורי מקלב
<מוזמנים:> 
	דב בארי
	–
	רכז ביטוח לאומי ורווחה, אגף התקציבים, משרד האוצר

	שרה זילברשטיין
	–
	ראש תחום פניות ציבור, המשרד לאזרחים ותיקים

	אפרים חוצ'ה
	–
	סגן מנהל אגף השיקום, משרד הרווחה והשירותים החברתיים

	איה דביר 
	–
	משפטנית, משרד המשפטים

	רועי קרת
	–
	עו"ד, לשכה משפטית, המוסד לביטוח לאומי

	מירי אנדבלד
	–
	ראש אגף מחקר כלכלי, המוסד לביטוח לאומי

	אופיר פינטו
	–
	מינהל המחקר, המוסד לביטוח לאומי

	אלי יריב
	–
	ההסתדרות החדשה

	חזקיה ישראל
	–
	התאחדות התעשיינים

	בלהה ברג
	–
	עו"ד, לשכה משפטית, נציבות שוויון זכויות לאנשים עם מוגבלות

	ישראל הבר
	–
	עו"ד, לשכה משפטית, נציבות שוויון זכויות לאנשים עם מוגבלות

	אברהם יוסף סלומה
	–
	יושב-ראש אנשים - ארגון נכי שיתוק מוחין

	צבי תמרי
	–
	סמנכ"ל ועדת בקורת, אנשים - ארגון נכי שיתוק מוחין

	ישראל אבן זהב
	–
	רכז תחום נגישות, מטה מאבק הנכים ופורום ארגוני הנכים

	ירון לוי
	–
	מנכ"ל ארגון הפעולה של הנכים

	אבנר עורקבי
	–
	יושב-ראש ארגון אהב"ה

	ד"ר יצחק זקס
	–
	חבר הנהלה, צב"י - צרכני בריאות ישראל

	דן קדרון
	–
	יושב-ראש ועדת ביקורת, עמותת תנו יד לחירש ונכים למען נכים, ארגון ארצנו החברתית

	גיתית שלומי
	–
	סמנכ"לית מרכז למימוש

	במבי צורי
	–
	לוביסטית, מרכז למימוש

	זכריה רייך
	–
	לוביסט

	אורי מיכאל
	–
	דובר הוועדה


<ייעוץ משפטי:>
נועה ברודסקי לוי

יובל יעקובי (מתמחה)
<מנהלת הוועדה:>
וילמה מאור
<רישום פרלמנטרי:>
טלי רם
<הסכם בדבר גמלת ניידות (תיקון מס' 23) התשע"ג–2013>
<היו"ר חיים כץ:>
בוקר טוב. יום שני בשבוע, ח' באב, 15 ביולי 2013. אני מתכבד לפתוח את ישיבת ועדת העבודה, הרווחה והבריאות בנושא הסכם בדבר גמלת ניידות (תיקון מס' 23). 
כמו שאתם יודעים, מי שאין לו רכב, ובן משפחה מסיע אותו, מקבל גמלת ניידות בטווח של 500 מטרים. 

<רועי קרת:>
מורשה הנהיגה.

<היו"ר חיים כץ:>
מורשה הנהיגה.

<רועי קרת:>
לנסוע עם הרכב אפשר בכל הארץ. מורשה נהיגה צריך לגור קרוב.
<היו"ר חיים כץ:>
אצלנו היינו קוראים לזה "סמוך על שולחנו", אז ה"סמוך על שולחנו" במקרה הזה – 500 מטרים. 500 מטרים זה לא כל כך מתאים. 

<ישראל אבן זהב:>
היה פעם טוב. 

<היו"ר חיים כץ:>
אף פעם לא היה טוב. 

<יצחק זקס:>
כשהלכו ברגל. 

<ישראל אבן זהב:>
כשהלכו ברגל, בדיוק. 

<היו"ר חיים כץ:>
אף פעם לא היה טוב, ואני חשבתי שזה במינימום שבמינימום צריך להיות 2.5 קילומטרים. 

<רועי קרת:>
על זה דובר.

<ישראל אבן זהב:>
מעבר לזה.

<היו"ר חיים כץ:>
אבל אני גם למדתי, שאם עושים סדק בקיר ורוצים לפרוץ את הקיר, לפעמים צריך לעשות את זה בשלבים. 
אז לא קיבלנו את מלוא תאוותנו, אבל הלכנו צעד אחד – אני לא יודע אם גדול – אבל הלכנו צעד אחד קדימה. ואחרי משאים ומתנים לא קלים, האוצר הסכים ל-1.5 קילומטרים. בטווח הזה נכנסים עוד לא מעט אנשים. לא מלוא תאוותנו בידינו, אבל פי-שלושה ממה שהיה. 

<אברהם יוסף סלומה:>
למה? פי-שניים. 

<היו"ר חיים כץ:>
פי-שלושה. 500 כפול שלוש זה 1,500. הנה, זה עתה נכנס נציג משרד האוצר.

<שולי מועלם-רפאלי:>
מיודענו.

<היו"ר חיים כץ:>
מיודענו.

<דב בארי:>
מתנצל על האיחור.

<היו"ר חיים כץ:>
אתה מתנצל. נרשום לך את זה. אתה רשום, לכן אתה מעלה לנו מ-1.5 קילומטרים ל-1.75 קילומטרים?
<דב בארי:>
הדיון הזה נשאר דיון מקצועי. 

<היו"ר חיים כץ:>
נשאר דיון מקצועי. אני לא חושב שלקחתם בצורה מקצועית ואמרתם 1.5 קילומטרים. עשיתם שלוף אצבע, אבל לא בדקתם כמה אנשים ייכנסו ב-1.5 קילומטרים, ויכול להיות שאותו מספר אנשים ייכנסו ב-1.75 קילומטרים. אדוני, בבקשה.
<ישראל אבן זהב:>
ישראל אבן זהב, מטה מאבק הנכים ופורום ארגוני הנכים. בדיונים שהיו לנו עם ביטוח לאומי בנושא הזה דיברנו על טווח של משהו בין 10 ל-15 קילומטרים, מסיבה פשוטה. מהירות נסיעה של רכב בעיר היא בין 50 ל-60 קמ"ש, אמרנו – רבע מזה זה סביר, זמן הגעה לאיזשהו מקום. 

היום, כמו שאמרו קודם, כבר לא הולכים ברגל, כך ש-1.5 קילומטרים זה לא טווח שהולכים ברגל אלא נוסעים עם רכב, כך שניתן בקלות להגדיל את זה.

<היו"ר חיים כץ:>
אז מה, לא היית לוקח את זה? היית משאיר 500 מטרים?

<ישראל אבן זהב:>
לא. בשביל זה דיברנו עם הביטוח הלאומי.

<היו"ר חיים כץ:>
עזוב דיברנו. לדבר לא עולה כסף. היית לוקח 1.5 קילומטרים או היית משאיר 500 מטרים?

<ישראל אבן זהב:>
אני חושב שבפתרון של 1.5 קילומטרים זה לא מספיק טוב.
<היו"ר חיים כץ:>
הייתי מביא לך את האנשים שבאו אלי, שגרים ב-700 מטרים, שהאנשים שלהם כלואים בבית. 

<ישראל אבן זהב:>
אני מכיר אותם. 

<היו"ר חיים כץ:>
אני אגיד שאנחנו מחכים ל-15 קילומטרים.

<ישראל אבן זהב:>
אם כבר עושים שינוי, בואו באמת נעשה שינוי אמיתי, ואני חושב שלהגדיל את זה לטווח של משהו בין 10 ל-15 קילומטרים זה לא הרבה, מה עוד שאם אני גר בגוש דן – וגוש דן היום הולך מפתח-תקווה עד ראשון-לציון – ומישהו יכול לגור בתחום הזה, אז הוא בטווח הגעה סביר. 
<היו"ר חיים כץ:>
מאה אחוז. תודה רבה. בבקשה.

<צבי תמרי:>
צבי תמרי, אני מארגון נכי שיתוק מוחין. אני בדעה קודם כול שמה שנותנים – לוקחים, אבל מעבר לזה אני חושב שאולי מה שהיה צריך לעשות פה זה משהו קצת יותר עגול. 

אני חושב שכשאתה קובע טווחים, אתה פה יוצר איזושהי בעיה. אתה יכול להגיד: מסלול ירוק, מי שאין לו שום טענות, 1.5 קילומטרים – מקבל, ועכשיו לתת פה איזושהי אפשרות לביטוח הלאומי לעשות החלטה. לגבי זה, אני עושה עליו תסקיר של עובדת סוציאלית, ולי נראה שלמרות שהוא גר חמישה קילומטרים, אני כן יכול לתת לו. 

אני מבין שפה יש בעיה עם החבר שלי מהאוצר, שיגיד – זה יכניס לי יותר מדי אנשים, יש לו פחות מדי תקציב. הכוונה שלי לנסות לעשות את זה יותר עגול, כי עכשיו, זה שיגור 1.6 קילומטרים, הוא גם יבכה, ובצדק במידה מסוימת. 
<היו"ר חיים כץ:>
מצוין. אבל יקבל אחד שגר 1.4 קילומטרים. אני גם לא יודע איך מודדים 1.5 קילומטרים – אם מבצעים עם רולר או שזה קו אווירי.

<ישראל אבן זהב:>
קו אווירי על המפה.

<היו"ר חיים כץ:>
קו אווירי על המפה - אם זה 1.5 קילומטרים בקו אווירי, זה יכול להיות גם שבעה קילומטרים. 

<שולי מועלם-רפאלי:>
זה יותר טוב. 

<ישראל אבן זהב:>
זה נכון. 

<היו"ר חיים כץ:>
זה יכול להיות בכבישים שבעה קילומטרים. האם יש עוד מישהו שרוצה להתייחס? בבקשה.

<ישראל הבר:>
עורך-דין ישראל הבר, נציבות שוויון זכויות לאנשים עם מוגבלות. אנחנו היינו בדיון עם ביטוח לאומי והאוצר בנושא הזה, ואחד הרעיונות שעלו שם – הבנתי שהביטוח הלאומי והאוצר מוכנים לשקול אותו – זה מצב שעלה לא מעט בפסיקה של בתי-הדין האזוריים לעבודה בשנים האחרונות, וזה אנשים שאושרו והוכרו כמורשי נהיגה ותפקדו ככאלה, מאיזושהי סיבה הם נאלצו לעבור דירה ולהתרחק, ואז הם איבדו את הזכאות. השאלה אם אפשר לקבוע כחריג למרחק הרגיל, אדם שאלה הנסיבות שלו. 

<היו"ר חיים כץ:>
הבנו. 

<ישראל הבר:>
נניח, כפול. נניח, אדם כזה יוכל להתרחק לשלושה קילומטרים. 

<היו"ר חיים כץ:>
טוב. יש פה עוד מישהו?

<ירון לוי:>
ירון לוי, מנכ"ל ארגון הפעולה של הנכים, מקדם פעילות להקמת הארגון היציג. זה לא חדש שבביטוח לאומי הם מכירים לפעמים מצבים שאנשים גרים ביישובים קטנים, מושבה – היה 500 מטרים, אז אם מדובר בעוד 200 מטרים, עוד חצי קילומטר, בגלל שהיישוב הוא קטן, הם נותנים את האישור. השאלה אם ניתן לעגן את זה בתוך החוק לגבי מושבים, מושבה.

<היו"ר חיים כץ:>
אם זה קו אווירי, אין לך בעיה בכלל. 

<רועי קרת:>
אדוני, זה כבר כתוב. רועי קרת, ביטוח לאומי. המוסד פועל לפי ההסכם. הוא מקפיד על ההסכם משום שזה לא כסף של המוסד, זה כסף שהאוצר מממן. 

החריג האחד הזה הוא חריג שמופיע בהסכם. אם מדובר ביישוב לא עירוני שבו המרחק בין הבתים הוא גדול, זה לא 500 מטרים, זה גם לא 1.5 קילומטר. זה המרחק הכי קרוב בין שני הבתים הסמוכים. אם יש שני קילומטרים בין בית לבית, אז זה שני קילומטרים. כתוב בהסכם. 
<היו"ר חיים כץ:>
יש כאלה יישובים? בחוות בטקסס אולי. 

<ישראל אבן זהב:>
בניו זילנד.

<היו"ר חיים כץ:>
בחוות בטקסס או בניו זילנד יכול להיות מרחק מבית לבית שני קילומטרים. 

<רועי קרת:>
אני לא יודע, אבל החריג מופיע בהסכם. אני יודע שמכוח החריג הזה, לפחות היום, יש כאלה שעוברים את ה-500 מטרים. 
<שולי מועלם-רפאלי:>
בסדר, אולי כשזה היה 500 זה היה נכון. 

<היו"ר חיים כץ:>
יש פה עוד מישהו שרוצה להגיד משהו? נציג משרד האוצר, שפרצת בסערה. עכשיו שמעת את כולם, אולי יש לך משהו להגיד, להפתיע.

<דב בארי:>
לא, אין לי הרבה להוסיף מעבר למה שכבר נאמר פה בדיון. בסופו של דבר אנחנו באים ומעגנים פה הבנות שנעשו לא עם הכנסת הקודמת, אלא עם הכנסת הקודמת הקודמת. דובר בהתחלה להרחיב את המרחק מורשה נהיגה מ-500 מטרים לקילומטר אחד בלבד. הכוונה הייתה לנסות לבחון את זה, וזו הכוונה גם בכך שזה בהוראת שעה, כי באמת למרות שהעלויות פה זה משהו קשה, המערכת יודעת להגיד כמה נפסלו אבל אי-אפשר להעריך עלויות.

<היו"ר חיים כץ:>
כמה נפסלו?

<דב בארי:>
את זה יכולים להגיד פה נציגי הביטוח הלאומי, אני חושב שהם הוציאו על כך איזשהו מסמך. 

<היו"ר חיים כץ:>
האם יש פה נציג ביטוח לאומי? רועי, כמה נפסלו? 

<רועי קרת:>
אנשי המספרים. 

<אופיר פינטו:>
אופיר פינטו, מינהל המחקר. אנחנו מדברים על איזה מרחק?

<היו"ר חיים כץ:>
קילומטר וחצי, כמה אנשים נכנסים לתוך המעגל הזה?

<אופיר פינטו:>
60 אנשים ניתחו לנו, שידוע לנו במערכת שהם גרים במרחק בין 500 מטרים ל-1.5 קילומטרים. 
<היו"ר חיים כץ:>
כמה 2.5 קילומטרים?

<אופיר פינטו:>
עוד עשרה אנשים, אבל אמר דב ואני מסכים, שזה רק מי שהגיש תביעה וזה רק מי שאנחנו יודעים עליו. 

<היו"ר חיים כץ:>
זאת אומרת, אם היינו מעלים ל-2.5 קילומטרים,  זה היה 70 אנשים.

<אופיר פינטו:>
נכון. 

<ישראל אבן זהב:>
מתוך כמה? 

<היו"ר חיים כץ:>
שמע, אני משתגע על מה אתם מנצחים אותי. 

<דב בארי:>
לא, יושב-ראש הוועדה. 

<היו"ר חיים כץ:>
שמע, אני משתגע על מה אתם מנצחים אותי. 

<דב בארי:>
אבל זו המהות. 

<היו"ר חיים כץ:>
דבר, דבר אלי, דבר. רק תבין כמה זה יעלה לך. 

<ישראל אבן זהב:>
זה לא עולה לו כלום. 

<דב בארי:>
אני חושב שכל העניין – ואתה מכיר את זה כי אתה איש מספרים בעצמך – בסופו של דבר אלה המקרים הידועים למערכת. מה שלא ידוע למערכת, אתה לא יודע, וזו הסיבה שזה נעשה בהוראת שעה לבדיקה.

זו ההחלטה. הוראת השעה נקבעה כרגע לשנתיים. 

<היו"ר חיים כץ:>
כמה זה קצובת ניידות?

<דב בארי:>
זה תלוי. עוד משהו שלא נאמר פה בדיון, וחשוב לציין. מוגבל ניידות שאין לו מורשה נהיגה, זכאי גם לקצבה. הוא מקבל קצבה של אחד שאין לו רכב, מי שהוא חסר-רכב, גם שם יש קצבה. צריך לציין את זה ולבוא לשים את זה. 
יש פה ערך נוסף למי שיש לו מורשה נהיגה, וזה לסייע ברכב, ברכישת הרכב ובעלויות מימון ההתאמה של הרכב לבעל המוגבלות, וזה השינוי הגדול.

<אופיר פינטו:>
ברשותך, היושב-ראש, רק לציין לפרוטוקול שבין אפס ל-500 מטרים נמצאים 500 אנשים, זאת אומרת שהמספרים של 70 - - -

<היו"ר חיים כץ:>
איך אתה מסביר את זה? 

<אופיר פינטו:>
יש שתי גישות. יש גישה אחת שאומרת שככל שבן אדם הוא יותר מוגבל, אנשים רוצים לגור יותר קרוב, המשפחה שלו רוצה לגור קרוב יותר אליו, ואז יכול מאוד להיות שזה תירוץ אחד. 

<שולי מועלם-רפאלי:>
סיבה. זה לא תירוץ. זו סיבה.

<אופיר פינטו:>
סיבה. סליחה. 

<שולי מועלם-רפאלי:>
זה חשוב וטוב.

<אופיר פינטו:>
דבר שני, יכול להיות שאנשים, בגלל שידעו שהתקנות לא מאפשרות קבלת קצבה מעל 500  מטרים, לא באו לדווח לנו. מה שאנחנו לא יודעים, אנחנו לא יכולים לנחש. 

<היו"ר חיים כץ:>
בבקשה.

<אורי מקלב:>
אני קודם כול רוצה לברך אותך. 

<היו"ר חיים כץ:>
אותי? למה? רק מרחק קטן. 

<אורי מקלב:>
אתה כלי ברכה לקבלת תקנות טובות ואתה גם מוצא לנכון בימים טרופים אלה ולחוצים לקבל את זה. אלה תקנות שכבר יושבות הרבה זמן ורוצות להיות מתוקנות, ואתה הרמת את זה בתחילת הקדנציה. 

בזה שאתה מגדיל את המרחק – אני נתקלתי במשפחות רבות שפנו אלי בעניין הזה, וזה היה כמעט כמו מידת סדום. אתה גר במרחק 501 מטרים, 510 מטרים, אתה כבר לא יכול לקבל.

<היו"ר חיים כץ:>
60 משפחות, הנה הוא אמר.

<אורי מקלב:>
אבל זה הרבה יותר. מה שהוא אמר, זה הרבה הרבה הרבה יותר. אלה אנשים שלא הגישו משום שהם יודעים את החוק, אז מה יש להם להגיש. הם למדו את זה.

המקרים שהגיעו סיפרו שהשאלה היא האם הנכה הוא בבית-כלא, האם יש מישהו שלוקח אותו. האלטרנטיבה הייתה שהוא לא מתנייד לשום מקום – לא לרופאים, לא למשפחה, לא לאירועים – זה שאלה של חיים ומוות.

<היו"ר חיים כץ:>
זרקו את זה עלי, שאני מתנגד. 

<אורי מקלב:>
אני רוצה להגיד לך ש-1,500 מטרים, זה עושה שכל ויושר בעניין הזה.

<היו"ר חיים כץ:>
אתה מרוצה מהמרחק.
<אורי מקלב:>
אני מאוד מאוד מרוצה, ואני באתי לברך על הדבר הזה. זה הרווחה, זה שינוי בחיים של משפחות רבות, לא רק של הנכה, של כל הסובבים אותו. זה פשוט מהפך בחיים של הנכים האלה, זה הופך להם את החיים מחושך לאור ומאפלה ליום טוב. 
<היו"ר חיים כץ:>

אחרי משפטים כאלה - גברתי, אחרונת הדוברים. 

<בלהה ברג:>
עורכת-דין בלהה ברג, יועצת משפטית של נציבות השוויון. אני רוצה להוסיף על מה שנאמר. 
<היו"ר חיים כץ:>
מה שהחבר שלך אמר.

<בלהה ברג:>
להוסיף על מה שהחבר שלי אמר, נכון. 

<היו"ר חיים כץ:>
שמעת מה הוא אמר?

<בלהה ברג:>
הוא עדכן אותי. 

<היו"ר חיים כץ:>
הגעת באיחור, לא שמעת מה הוא אמר, אולי הוא בדיוק אמר מה שרצית להגיד.
<בלהה ברג:>
לא, אני דווקא ביררתי את זה. מה שאני מבקשת לומר זה שהדבר הרלוונטי להסעה של אדם עם מוגבלות הוא הזמן, הסמיכות. אנחנו בעצם רוצים להבטיח ורוצים להביא לכך שיהיה איזון בין הזכות של האדם לצאת מהבית ולקבל את הסיוע המתאים, לבין כך שקרוב משפחה לא ייהנה חינם מההטבה הזאת.

והדבר הרלוונטי הוא כמה זמן לוקח לקרוב המשפחה להגיע במכונית.
<היו"ר חיים כץ:>
את יודעת כמה זמן לקח לנו להביא את ה-1,000 מטרים האלה? את יודעת כמה שנים? 
<שולי מועלם-רפאלי:>
שלוש כנסות, לפי מה שנאמר.

<היו"ר חיים כץ:>
להשיג זה קשה. לבוא להגיד – בטח עורכי-דין, זה קל - שמעת מה הוא אמר, חבר הכנסת מקלב?
<בלהה ברג:>
שמעתי. 

<היו"ר חיים כץ:>
באו אליו המשפחות, הוא נגע באנשים האלה. הוא, לא מעניין אותו כלום. הוא אומר – תגמור את זה, אתה מביא מזור להרבה מאוד אנשים. 

<בלהה ברג:>
מה שאנחנו מבקשים, שיהיה גם טיפה שיקול דעת. 

<היו"ר חיים כץ:>
ביקשת. 

<בלהה ברג:>
שזה לא יהיה במטר אחרי זה - - -

<היו"ר חיים כץ:>
גברתי, ביקשת. תודה רבה. אנחנו נעבור להקראה של הוראת השעה. 

<נועה ברודסקי לוי:>
"הסכם בדבר גמלת ניידות (תיקון מס' 24)
בין: ממשלת ישראל בשם מדינת ישראל (להלן – הממשלה), מצד אחד

לבין: המוסד לביטוח לאומי (להלן – המוסד), מצד שני

הואיל: וברצון הצדדים לתקן את ההסכם העיקרי כהגדרתו בסעיף 1 להסכם זה;

והואיל: והמוסד הסכים לבצע את האמור בהסכם זה לאחר שנתמלאו התנאים שבסעיף 9 לחוק הביטוח הלאומי [נוסח משולב], התשנ"ה–1995;

לפיכך הוסכם והותנה בין הצדדים כדלקמן:

1. ההסכם העיקרי

"ההסכם העיקרי " לעניין הסכם זה – ההסכם בדבר גמלת ניידות שנחתם בין הצדדים ביום 1 ביוני 1977 ותוקן בהסכמים" – במועדים שונים, כמפורט בהסכם.

2. תיקון סעיף 2"


אני עוברת כאן לעמוד אחר שחולק לכם, עם תיקונים עליו. 

"בסעיף 2 להסכם העיקרי – 

(א) בהגדרת "מוגבל בניידות", במקום המילים "ולא יותר משישים וחמש" יבוא "ולא יותר מגיל הפרישה 

     הקבוע בחוק, בהתאם לחודש לידתו, בחלק ב בלוח א1".

(ב) בהגדרת "קרוב משפחה", במקום המילים "500 מטרים" יבוא "1500 מטרים". 

תיקון סעיף 21

בסעיף 21 להסכם העיקרי –
בסעיף קטן (א) במקום המילים "שמלאו לו 65 שנים" יבוא "שהגיע לגיל הפרישה הקבוע בחוק, בהתאם לחודש לידתו, בחלק ב בלוח א1".

תיקון סעיף 23

בסעיף 23 להסכם העיקרי –
בסעיף קטן (א)(2), במקום המלים "בטרם מלאו לתובע 65 שנים, יראוהו לעניין קבלת התביעה כמי שטרם מלאו לו 65 שנים" יבוא "בטרם הגיע התובע לגיל הפרישה הקבוע לגביו בחוק, בהתאם לחודש לידתו, בחלק ב בלוח א1, יראוהו לעניין קבלת התביעה כמי שטרם הגיע לגיל האמור"."


אני הצעתי בנוסף לתקן את סעיפים 21א ו-21ה, גם לעניין גיל 65. אם אפשר לוודא עם הביטוח הלאומי.

<רועי קרת:>
כל מקום שבו כתוב 65.

<נועה ברודסקי לוי:>
גם בסעיף 21א, במקום המילים "לאחר שמלאו לו 65 שנה" יבוא "לאחר שהגיע לגיל הפרישה הקבוע בחוק, בהתאם לחודש לידתו, בחלק ב בלוח א1".

אותו דבר, "בסעיף 21ה להסכם העיקרי –
במקום המילים "לאחר שמלאו לו 65 שנה" יבוא "לאחר שהגיע לגיל הפרישה הקבוע בחוק, בהתאם לחודש לידתו, בחלק ב בלוח א1".

סעיף תחילה ותחולה

(א) תוקפו של הסכם זה מיום" אישור הוועדה או מיום חתימתו – כפי שתקבע הוועדה.

<היו"ר חיים כץ:>
גיל פרישת נשים 62. 

<רועי קרת:>
לא. 67. מדובר על גיל פרישת חובה, לא פרישת נשים. 

<אורי מקלב:>
להאריך את זה, זה יותר טוב.

<רועי קרת:>
בהסכם הניידות, גיל הפרישה הוא גיל הפרישה של הגברים, וזה פועל לטובה. 
<היו"ר חיים כץ:>
אוקיי. 

<נועה ברודסקי לוי:>
תוקפו של הסכם זה מיום אישור הוועדה עד תום שנתיים מיום התחילה. 

(ב) הוראות ההסכם העיקרי יוסיפו לחול על כל מי שזכאי היה להטבות לפי הסכם זה בתקופה הקבועה בסעיף קטן (א), גם לאחר תום התקופה.

למעשה, מה שהצענו, שמי שכבר חל עליו הסכם ההרחבה של ה-1,500 מטרים, זה ימשיך לחול עליו גם אם תפקע הוראת השעה ולא יאריכו אותה. 

<היו"ר חיים כץ:>
מתאים?

<דב בארי:>
כן. צריך שיהיה ברור, כל עוד מתקיימים בו כל התנאים המחייבים לגבי ההסכם. 

<נועה ברודסקי לוי:>
ברור. 

<היו"ר חיים כץ:>
אם הוא עובר דירה?

<דב בארי:>
לא, בתוך ה-1,500 הוא צריך לעבור. 

<היו"ר חיים כץ:>
לא, אם הוא עובר מעבר. אתה לא הקשבת מה היא אמרה.

<דב בארי:>
אני הקשבתי. 

<היו"ר חיים כץ:>
היא אמרה – once נתת לו, נשאר שלו. 

<דב בארי:>
עוד פעם. אני חושב שצריך לשמור על המצב - - -

<היו"ר חיים כץ:>
אם הוא עובר דירה לפנטהאוז, לא יקבל. 
<דב בארי:>
לא, אתה לא יודע לבדוק פנטהאוז. צריך לשמר את המצב הנוכחי. כיום, במצב הנוכחי, מי שנמצא בתוך ה-500, מקבל את כל ההטבות. יוצא מ-500 ל-1,000, ל-2,000, ל-10,000, כבר לא מתקיימים בו התנאים הקבועים, וזה משתנה.
<היו"ר חיים כץ:>
זה מה שהיא אמרה לך. Once נתת לו, הוא לא יעבור בשביל זה דירה.

<דב בארי:>
נכון. 

<היו"ר חיים כץ:>
נולדו לו עוד שני ילדים, הוא רוצה לעבור דירה, אז לא תמדוד לו. הוא לא יעשה את הילד השני בגלל שחסרים לו 200 מטרים. תגיד לי, זה מה שאתה רוצה לעשות?

<דב בארי:>
לא. אני משמר פה את המנגנון הנוכחי, זה מה שאני רוצה. לא רוצה לגעת במנגנון הנוכחי לעניין הזה.
<היו"ר חיים כץ:>
אתה בטוח?

<דב בארי:>
מאה אחוז.

<היו"ר חיים כץ:>
רוצה להתייעץ?

<דב בארי:>
לא, המנגנון הנוכחי. 

<היו"ר חיים כץ:>
אתה רוצה להתייעץ, דב?

<דב בארי:>
אין מה להתייעץ. 

<נועה ברודסקי לוי:>
דבר אחד אחרון. הביטוח הלאומי יתבקש לדווח בתוך שנתיים, בתום הוראת השעה, על כמות האנשים.

<היו"ר חיים כץ:>
שלא יצא מצב שאתם סוגרים את הוראת השעה, ואנחנו לא יודעים משום דבר. במקום שנתיים, תרשמי שנה ותשעה חודשים. הביטוח הלאומי יביא לפה לוועדה נתונים מה המצב, מה קורה, מחדשים את הוראת השעה או לא מחדשים את הוראת השעה. שלא נמצא את עצמנו מופתעים. זו הוראת שעה.
<דב בארי:>
בסדר.

<היו"ר חיים כץ:>
זה לא חקיקה. תרשום את זה, וזה מקובל עליכם. 
<דב בארי:>
זה מקובל. אני רוצה - - -

<היו"ר חיים כץ:>
מה? אתה לא רוצה כלום. 

<דב בארי:>
לא, בסדר. 

<היו"ר חיים כץ:>
אתה לא רוצה כלום. מאה אחוז. אנחנו נעבור להצבעה על מה שהוקרא. מי בעד, ירים את ידו. 

<אורי מקלב:>
אני מצביע במקום חבר הכנסת ליצמן. 

<היו"ר חיים כץ:>
ליצמן חבר ועדה? ברוכים הבאים. 

הצבעה

בעד – 6
נגד – אין
נמנעים – אין
הסכם בדבר גמלת ניידות (תיקון מס' 23), התשע"ג–2013, כהוראת שעה, נתקבל.

<היו"ר חיים כץ:>
6 מתוך 7 חברי כנסת שנמצאים פה ויש להם זכות הצבעה, תמכו בזה, ועשינו צעד נוסף. תם ולא נשלם. אנחנו נעשה כמיטב יכולתנו להקדים - - - 

<אורי מקלב:>
מי לא תומך? 

<היו"ר חיים כץ:>
אחת, אין לה זכות הצבעה. 

<אורי מקלב:>
הפסידה. היא הפסידה שהיא לא יכולה. 

<היו"ר חיים כץ:>
מה זה משנה. יש פה חברת כנסת שאין לה זכות הצבעה בוועדה. 

<קריאות:>
- - -

<מרב מיכאלי:>
לא הצבעתי. 

<וילמה מאור:>
את יכולה. 

<מרב מיכאלי:>
יכולה, אבל לא נדרשת הצבעתי, הכול בסדר. אני באתי בסוף הדיון. אני באתי לדיון הבא. 

<היו"ר חיים כץ:>
אי לכך, אנחנו אומרים – תם ולא נשלם. תמו התקנות האלה - -
<שולי מועלם-רפאלי:>
אולי בעוד שנה ותשעה חודשים - - -
<היו"ר חיים כץ:>
 - - אבל מבחינתנו, אנחנו רוצים להגדיל את המרחק עוד קצת. 

תודה רבה, הישיבה נעולה.

<(הישיבה נפסקה בשעה 09:40 ונתחדשה בשעה 09:41.)>
<היו"ר חיים כץ:>
בוקר טוב. ח' באב, 15 ביולי 2013. אני מתכבד לפתוח את ישיבת ועדת העבודה, הרווחה והבריאות. אני חוזר לנושא בדבר גמלת ניידות. 

לאור פנייתנו אחרי הדיון, אני מחדש את הישיבה לרגע ומדווח לפרוטוקול. 

לאור פנייתנו לנציגי האוצר והביטוח הלאומי, ובקשתנו שגמלת הניידות תהפוך להוראת קבע ולא להוראת שעה, קיבלנו תשובה חיובית. ואם קיבלנו תשובה חיובית, אני מודיע לפרוטוקול שזה רשום. 

<דב בארי:>
דב בארי, משרד האוצר. כפי שאמר יושב-ראש הוועדה, אנחנו מסכימים לכך שההוראה תהיה הוראת קבע – לא צריך שנתיים ולא שנה ותשעה חודשים ודיווחים. הוראת קבע, ונמשיך הלאה.

<היו"ר חיים כץ:>
ואנחנו נעבור להצבעה על העניין הזה. ואם זה הופך להיות הוראת קבע, מי בעד, ירים את ידו.
הצבעה

בעד – 5
נגד – אין 

נמנעים – אין
הסכם בדבר גמלת ניידות (תיקון מס' 23), התשע"ג–2013, כהוראת קבע, נתקבל. 

<היו"ר חיים כץ:>
5 חברי כנסת תמכו, ואנחנו מודים לאדוני. 

תודה רבה, הישיבה נעולה.

<הישיבה ננעלה בשעה 09:45.>
